Timbroù Inizi Ryūkyū

An Inizi Ryūkyū zo un enezeg eus kornôg ar Meurvor Habask, e reter Mor Sina ar Reter hage Su enez Kyushu, e Japan. Enez Okinawa eo an hini vrasañ eus an inizi-se.

Kenstaget e voe Rouantelezh Ryukyu ent-ofisiel gant Impalaeriezh Japan e 1872, daoust ma oa bet dizalc’h e-pad 450 vloaz, hounnezh o terc’hel darempredoù mat gant Sina ha Japan war un dro.

Goude an Eil Brezel-bed hag emgann Okinawa e voe aloubet an inizi gant arme Stadoù-Unanet Amerika e 1945. Ur gouarnamant nann-soudard damemren a voe savet, dindan beli melestradurezh an Amerikaned (USCAR) e 1952. Distreiñ a reas an inizi dindan dalc'h Japan e 1972.

D’ar 1añ a viz Gouere 1948 e voe embannet an timbroù-boutin kentañ a-ratozh kaer evit annezidi an enezeg. Timbroù boutin e oant, o kinnig skeudennoù awenet gant buhez an dud hag an endro : ur wezenn-balm, ur jonkenn, ur vamm hag  ur bugel, ur maskl hengounel… Digoradur Skol-veur Shuri a ginnigas un digarez da embann un timbr-post ispisial. Souezhus eo avat n’eus bet doujet ouzh reolenn ebet evit a sell an alc’hwez war an timbroù : anv e japaneg (hepken), ar stumm gant lizherennoù latin (RYUKYUS), POSTAGE ouzhpennet …



Gant melestradurezh ar gouarnamant lec’hel e voe embannet timbroù liesliv, o kinnig savadurioù ar vro (rummad 1952-53 da skwer), an hengounioù (dansoù, artizanelezh, arzoù emgannañ), an natur (loened ar mor, evned, ar meurvor…). Ar bloaz nevez a veze pennabeg da embann un timbr nevez. Timbroù-lidañ a oa puilh anezho, ha timbroù propaganda kement : sizhunvezh ar plantañ gwez, devezh ar mammoù (1964), sizhunvezh al laboused (1966), 50vet deiz-ha-bloaz kêr Naha (1971) …

Lakaet e voe e gwerzh timbroù diwezhañ Inizi Ryūkyū d'an 20 a viz Ebrel 1972, an deiziad ma teuas timbroù Japan da vezañ implijet eno ivez.


 Levrlennadur 
Handbook and Specialized Catalogue of the Postal Issues of the Ryukyu (Liu Ch'iu) Islands (embannet gant melestradurezh S.U.A.): Parts I-VIII; X. Berkeley, CA.: The Ryukyu Philatelic Specialist Society, 1978-2014
Schoberlin, Melvin H. A Study of Major Errors of the Ryukyu Islands, plus a thimbleful of history. State College, PA.: American Philatelic Society, 1965 24p.
Sera, Minoru and Nina S. Thomas. Ryukyus Handbook: Philatelic and Historic. Tokyo, 1963 238p.
Tachikawa, Kenkichi. Handbook of Ryukyu Postage Stamps. s.l.: Japan Philatelic Society, 1973 174p.

 Pennadoù kar 
 Timbroù Japan

 Liammoù diavaez 
Ryukyu Philatelic Specialist Society

 Ryūkyū, Timbroù
Timbroù Ryūkyū
Rummad: Ryūkyū